En 22-årig mand fra Aalborg havde en kort overgang i efteråret sidste år regnet en god fidus ud: Ved at udfylde udskrivningssedler på dyre iPhones og smartphones kunne han få telefonerne udleveret af sin arbejdsgiver, som sælger telefoner, stikke telefonen i egen lomme og siden score fortjenesten på at sælge den videre. Men bedre var fidusen alligevel ikke, end at den 22-årige onsdag sad på anklagebænken i retten i Aalborg, tiltalt for bedrageri for 20.700 kroner. Fire gange, fra den 8. september til den 4. oktober 2016, fik den ansatte udleveret telefoner - tre iPhone 6s'er og en enkelt Samsung Galaxy S7, som hver har en værdi på cirka 5000 kroner - fordi han havde udfyldt papirer på et salg i butikken. Men det var ikke tilfældet. I stedet tog den 22-årige telefonerne med hjem og solgte dem over nettet, fortæller anklager i sagen, Dorte Kvist Knudsen fra Nordjyllands Politi. - Den tiltalte erkendte sig skyldig. I det sidste af de fire tilfælde, hvor han havde fået telefoner udleveret, blev han taget i det og konfronteret med sit foretagende, så han fik aldrig telefonen med sig. Men den var allerede åbnet og taget ud af æsken, siger Dorte Kvist Knudsen. Udover at skulle betale sit udestående med den tidligere arbejdsplads på 20.700 kroner fik den 22-årige 60 dages betinget fængsel og tilsyn fra Kriminalforsorgen. En straf, den 22-årige accepterede.

Referat:
En ansat i en televirksomhed i Aalborg snød i efteråret sin arbejdsgiver for 20.700 kroner ved at sælge virksomhedens telefoner videre på nettet og selv score fortjenesten.